OBH 4623/2000.
Az állampolgári jogok országgyűlési biztosának jelentése
Előadó: Dr. Pásztor Imre
Dr. Somosi György

Az eljárás megindítása
	2000. október 4-6. között kihelyezett ügyfélfogadással egybekötött munkalátogatásra került sor Heves megyében. Élve az állampolgári jogok országgyűlési biztosáról szóló 1993. évi LIX. törvény 16. § (2) bekezdésében kapott felhatalmazással, vizsgálatot folytattam a Dobó István laktanyában. A vizsgálat célja az alkotmányos jogok érvényesülésének felmérése volt a Magyar Honvédség 24. Bornemissza Gergely Felderítő Zászlóalj tényleges állománya - a hivatásosok, szerződésesek és a sorállományúak - vonatkozásában.
	A helyszíni vizsgálatot megelőzően az Országgyűlési Biztosok Hivatalának munkatársai panaszbeadvány gyűjtő ládát helyeztek el a laktanya területén.

A megállapított tényállás
	A parancsnok és a parancsnok-helyettes távollétében munkatársaim az ügyeletes tiszttel és a logisztikai egység vezetőjével folytattak megbeszélést, majd megtekintették a sorállomány életteréül szolgáló helyiségeket (néhány elhelyezési körlet, vizesblokkok, gyengélkedő, étkező, csapatfürdő).
	Az objektumot közút választja ketté; az egyik részen a sorállomány körletei és a parancsnoki épületek, a másikon a kiszolgáló egységek találhatók.
	A zászlóaljnál 155 sorállományú, 86 szerződéses és 36 hivatásos katona teljesít szolgálatot. A sorállományt hat alegységbe - négy század és két önálló szakasz - szervezték. Az alakulatnál főként Heves megyei illetőségű sorkatonák szolgálnak.
	A haderőreform a zászlóaljat is érinti, ami olyan következménnyel is jár, hogy a tisztek közül többen válaszút elé kerülnek: elfogadják a felajánlott alacsonyabb beosztást, vagy leszerelnek. Az ügyeletes tiszt példaként említette, hogy az új állománytáblában a korábbi 9 helyett csak három őrnagyi hely szerepel. A hivatásos állománynak nagyfokú szolgálati leterheltsége van, mert jelentős a nyelvtanfolyamon résztvevők és a továbbtanulók száma. Ezért az egységnél maradók gyakran csak túlmunka árán képesek ellátni a szolgálati feladatokat.
	2000-ben az alakulat állománya 11 bűncselekményt (3 katonai és 8 köztörvényes) követett el. Az elkövetők közül 3 sorállományú, 3 hivatásos volt, 5 esetben az elkövető személye ismeretlen maradt. A bűncselekmények többsége vagyon elleni.
	Az előírt őr-, illetve ügyeleti szolgálatok teljesítése megoldott, az ezekkel járó feladatok ellátása nem jár a sorkatonák törvényben biztosított szabadidejének csorbításával.
	A helyiségek fűtését változatosan oldják meg: az irodákban villannyal és olajjal, a legénységi épületekben olajjal és vegyes tüzeléssel fűtenek. Központi fűtés jelenleg a csapatfürdőben van. A Kiskunfélegyházáról Egerbe települő EHC század jelenleg még felújítás előtt álló épületébe már ezt a fűtési módot fogják bevezetni.
	Minden kiképzési napon a napirendben meghatározott időpontban az alakulat parancsnoka fogadja a századbizalmikat. Ekkor lehetőség nyílik a panaszok, javaslatok, kérelmek előterjesztésére.
	A sorállomány elhelyezésére szolgáló épületek a múlt század végén épültek. Kritikus a tető, az ereszcsatornák és a nyílászárók állapota. Az 1997-ben lefolytatott átfogó honvédelmi vizsgálat óta az épületek tekintetében számottevő változás nem történt.
	Az elhelyezési körletekben szintenként lévő vizesblokkokban 120 literes villanymelegítő biztosítja a melegvizet, ami csak a legszükségesebb tisztálkodási feladatok elvégzésére elegendő. A napi melegvizes tisztálkodás a 10 zuhanyozófülkéből álló csapatfürdőben történik, ahol a központi fűtésnek köszönhetően állandóan van melegvíz. A sorállomány egy része nem veszi igénybe a csapatfürdőt, mert a lakóhely közelségéből adódóan a kimaradás ideje alatt otthonában tisztálkodik. Ennek, valamint a viszonylag alacsony létszámnak köszönhetően a csapatfürdő az igények kielégítésére elégséges.

Az érintett alkotmányos jogok
•	A Magyar Alkotmány 2. § (1) bekezdése deklarálja, hogy a Magyar Köztársaság független, demokratikus jogállam.
•	Az 54. § (1) bekezdése rögzíti, hogy a Magyar Köztársaságban minden embernek veleszületett joga van az élethez és az emberi méltósághoz, amelyektől senkit nem lehet önkényesen megfosztani.
•	A 64. § értelmében a Magyar Köztársaságban mindenkinek joga van arra, hogy egyedül vagy másokkal együttesen írásban kérelmet vagy panaszt terjesszen az illetékes állami szerv elé.

A vizsgálat megállapításai
	A panaszbeadvány gyűjtő ládát a parancsnoki épület bejárata mellett helyezték el, mert az közel esik a laktanya főbejáratához, így mindenki hozzáférhetett.
	Az elhelyezési körletek, a vizesblokkok, a gyengélkedő és az étkező állapotán a korábban vizsgált objektumok többségéhez hasonlóan meglátszik az időmúlás és az alapos felújítás elmaradása.
	Az elmúlt években megtekintett laktanyák közül több helyen is csak rövid ideig volt melegvíz, ami a teljes állomány napi gyakoriságú tisztálkodását kizárta. Egerben - a fentebb már leírt okok miatt - ilyen probléma nem merült fel. Meg kell azonban jegyezni, hogy hidegebb időben az elhelyezési körleten kívüli fürdés a megfázás veszélyével jár.
	Figyelmet érdemel, hogy az alakulatnál a fűtést az országgyűlési biztos eddigi vizsgálataival érintett katonai szervezetek többségéhez hasonlóan - ha nem is valamennyi helyiségben - az elavult és drágán működő olajkályhákkal oldják meg.
A vizsgálat azonnali beavatkozást igénylő hiányosságot nem tárt fel, azonban az átfogó honvédelmi vizsgálat utóvizsgálatáról OBH 6038/1999. számon készült jelentésnek az elhelyezési körülményekre vonatkozó megállapításai a Dobó István laktanyára is érvényesek. A korábbi jelentésben tett ajánlások között szerepelt, hogy a honvédelmi miniszter gondoskodjon olyan elhelyezési- és életkörülmények kialakításáról, amelyek megfelelnek a jogos társadalmi elvárásoknak, a kor színvonalának és ezzel az alkotmányos követelményeknek. A miniszteri válaszra adott reagálásomban a laktanyai elhelyezési- és életkörülmények javítására tett, illetve tervezett miniszteri intézkedéseket elfogadtam. Erre tekintettel a konkrét ügyben ajánlást nem teszek, de folyamatosan figyelemmel kísérem a miniszteri ígéret teljesülését.

Budapest, 2000. november 29.

Gönczöl Katalin